आने वाले कल की चुनौतियों से मुकाबले के लिए इंफोसिस गुजरे कल में जा रहा है। यह दुर्भाग्यपूर्ण है।’ - सोशल मीडिया से, 6 जून 2013।
सब कुछ लिखा-बोला जा चुका है एनआर नारायणमूर्ति की इंफोसिस में सक्रिय वापसी पर। सात साल पुराना रिटायरमेंट छोड़कर ठीक एक हफ्ते पहले इसके एक्जीक्यूटिव चेयरमैन के रूप में वापस आए। कहा गया कि लाए गए। जो भी। तब से दोनों बातें। तीखे तर्को के साथ लिखी-कही जा रही हैं। पहली यह कि बहुत अच्छा हुआ। दूसरी कि बुरा हुआ। किन्तु यह सबकुछ इंफोसिस कंपनी के बारे में है। इंफर्मेशन टेक्नोलॉजी इंडस्ट्री के बारे में है। जो नहीं लिखा-कहा जा रहा वह है - क्या हम आम भारतीय इससे कुछ सीख सकते हैं? बहुत कुछ। बल्कि जीवन की बड़ी सीख भरी पड़ी है इस समूचे घटनाक्रम में। कुछ सबक ये हैं :
* संस्थान वही जो व्यक्ति विशेष के बाद भी चले
* नेतृत्व वही जो नए नेतृत्व पैदा करे
* स्वेच्छा से हटें तो लौटे नहीं
* विशेष परिस्थितियों में लौटना भी पड़े तो मौजूद लोगों पर भरोसा करें
* हटें तो अपनी पसंद थोपें नहीं
* आदर्श हमारी अपनी ऊंचाई से ऊंचे न हों
* जिसके लिए हमारा मान-सम्मान है, उस मूल को कभी न छोड़ें
- संस्थान वही जो व्यक्ति विशेष के बाद भी चले
नारायणमूर्ति एक ‘आयकन’ हैं। माने तो यही जाते हैं। वे सभी को प्रभावित करते हैं। देश के युवा इंजीनियर उनसे प्रेरित हैं। हर सॉफ्टवेयर ग्रेजुएट की ललक होती है इंफोसिस में काम करना। मूर्ति के इंफोसिस में। युवा मैनेजर उनके बारे में बात करते थकते नहीं। कि कैसे 1981 में पुणो के दो कमरों वाली छोटी सी जगह में उन्होंने इंफोसिस की स्थापना की। कुल छह इंजीनियर ही तो थे। और 10 हजार रुपए पूंजी। वह भी पत्नी सुधा मूर्ति से सहायता के रूप में ली गई थी। कैसे इंफोसिस ने सॉफ्टवेयर सर्विसेज़ पर अपनी श्रेष्ठ पहचान बनाई। 1999 में 100 मिलियन डॉलर। न्यूयॉर्क स्टॉक एक्सचेंज में लिस्टेड। फिर 200 मिलियन और 2007 में 1 बिलियन। ‘बेलवेदर’ यानी लीडर, सभी को दिशा दिखाने वाला लीडर, बन पाई। और इंफोसिस के एक संस्थान के रूप में किस्से। ग्रेट इन्स्टीट्यूशन। किन्तु क्या सचमुच महान् कहा जाएगा अब? एक, केवल एक निर्णय के कारण इस संस्था पर, इसकी महानता पर भयावह आंच आ गई है।
मूर्ति ने सात साल पहले सक्रिय नेतृत्व छोड़कर रिटायरमेंट ले लिया था। फिर 65 वर्ष के होते ही दो साल पहले स्वयं को पूरी तरह अलग कर लिया। इंफोसिस में जब मूर्ति का नेतृत्व था, जो कॉग्निजेंट कंपनी उनसे 2 बिलियन डॉलर पीछे थी, आज वो उनसे कहीं आगे है। तब उनके सामने कमजोर दिखने वाली टाटा कंसल्टेंसी (टीसीएस) आज शीर्ष पर है। इंफोसिस से दुगना मार्केट कैप लिए। इन्फ्रा-मैनेजमेंट में एचसीएल आगे बढ़ गई। मूर्ति सहित जो कमाई इस संस्थान के शेयर रखने वाले की थी, मूर्ति रहित होने पर वह 17% कम हो चुकी है।
कैसा संस्थान बनाया उन्होंने? जो उनके बगैर चल ही नहीं पा रहा?
नेतृत्व वही जो नए नेतृत्व पैदा करे
मूर्ति का नेतृत्व चमत्कारिक है। इसलिए तो उन्हें ही वापस आना पड़ा। या कि यह उनकी नेतृत्व क्षमता पर ही प्रश्न चिन्ह लगा देता है? सच्च लीडर अपने साथ एक पूरी टीम को तैयार करता ही है किन्तु सबसे अधिक ध्यान देता है नए लीडर तैयार करने पर। देश को दिशा दे रहे मूर्ति अपने संस्थान में ही ऐसी कोई दिशा न दे सके। आज इंफोसिस के पास अनूठा अतीत है। और हैं अतीत के जीवंत प्रतीक तीन-तीन संस्थापक। तीनों सीईओ रह चुके। मूर्ति। क्रिस गोपालकृष्णन। एसडी शिबूलाल। इनमें से कोई नया लीडर नहीं ला पाया।
जिस व्यक्ति को सारा देश विराट सम्मान देता हो। जिसके सहज-सरल स्वभाव और सादगी भरे जीवन के किस्सों से हर पढ़ा-लिखा भारतीय प्रभावित हो- उन्हें स्नेह देता हो।
इतना कि उन्हें राष्ट्रपति तक के रूप में देखना चाहता हो। नेतृत्व के अभाव में वही यदि पुन: इंफोसिस-पति बनकर लौट रहा हो- तो यह नेतृत्व कैसा? सीख स्पष्ट है- हमारे स्कूल में, कॉलेज में, ऑफिस में, कॉलोनी में, क्लब में, संस्था में - कहीं भी- हमारा लीडर यदि नए लोगों को लीडरशिप के लिए आगे नहीं ला रहा तो उसे नेतृत्व मत दीजिए।
- स्वेच्छा से हटें तो लौटे नहीं
मूर्ति की वापसी वास्तव में इंफोसिस के प्रति उनका प्रेम, समर्पण और प्रतिबद्धता ही है। वे अपने संस्थान को कमजोर होता नहीं देख पाए। पवित्र उद्देश्य है। एपल कंपनी के संस्थापक स्टीव जॉब्स का उदाहरण हर तरफ दिया जा रहा है मूर्ति के संदर्भ में। विश्व के अनेक श्रेष्ठ कॉपरेरेट लीडर्स- स्टारबक्स कॉफी के हॉवर्ड शूल्ट्ज़, डेल कंप्यूटर्स के माइकल डेल। न जाने कितने बड़े-बड़े नाम गिनाए जा रहे हैं मूर्ति की वापसी के पक्ष में। सच है। ये सभी लौटे थे। बिल्कुल झूठ है। ये दूर-दूर तक मूर्ति जैसे संदर्भ में शामिल नहीं किए जा सकते। एक भी नहीं।
स्टीव जॉब्स एपल के संस्थापक थे। 1976६ में बनाई। उन्हें, उनकी कठोर/आक्रामक /अधिनायक जैसी कार्यशैली के कारण उनके बोर्ड ने भारी गहमागहमी के बाद हटने पर विवश किया था। एक तरह से बर्खास्तगी। ’85 में हुआ यह। जॉब्स ज़िद्दी थे। ‘नेक्स्ट’ कंपनी बनाई। एपल बोर्ड ने वो कंपनी टेकओवर कर ली। 1996 में । इस तरह जॉब्स वापस एपल में प्रकारांतर से आ गए। तब भारी स्पर्धा में बोर्ड को एक कठोर/आक्रामक नेतृत्व चाहिए था। मौजूद था। 41 की उम्र थी। जॉब्स ने फिर पीछे मुड़कर भी नहीं देखा। आईपॉड। आईफोन। आईपैड। मूर्ति की वापसी की तुलना कैसे? शूल्ट्ज की कहानी जुनून की कहानी है। कॉफी के प्रति जुनून। स्टारबक्स के लिए जुनून। उसका मार्केटिंग डायरेक्टर बनना। फिर इटली की यात्रा के दौरान ‘कॉफी और कम्युनिटी’ को लेकर एक नई सोच का आना। अपनी कंपनी बनाना। फिर स्टारबक्स को ही खरीदने का सपना साकार कर लेना। विश्व में नाम करना। ससम्मान नेतृत्व छोड़ना। किन्तु सक्रिय बने रहना। फिर लौटना। ‘बचाने के लिए नहीं, जुनून को जिंदा रखने के लिए।’ हवाई में छुट्टियां मनाने गए शूल्ट्ज़ ने लौटने का विचार, वहां आए अपने साथी माइकल डेल को बताया था। डेल ने तत्काल बताया वे भी ऐसा ही करने जा रहे हैं। दोनों सक्रिय थे। सिर्फ शीर्ष पद छोड़ चुके थे। डेल ने तो चेयरमैन पद कभी छोड़ा ही नहीं। दोनों सीईओ बनकर वापस आए। जुनून। दोनों का न तो समय समाप्त हुआ था, न ही उनका बोर्ड, ‘विपत्ति’मानकर उन तक पहुंचा था। बावजूद इसके, दोनों के नेतृत्व को लेकर कॉपरेरेट जगत में खेद ही व्यक्त होता है।
- विशेष परिस्थितियों में लौटना भी पड़े तो मौजूद लोगों पर भरोसा करें
मूर्ति की वापसी का सबसे बड़ा बिंदु है- उनके साथ उनके बेटे रोहन का प्रवेश। उनकी कंपनी को निढाल होते देख चिंतिंत मूर्ति यदि कुछ करिश्मा करना चाहते ही हैं तो उन्हें मौजूदा टीम पर ही भरोसा करना चाहिए था। उन्होंने तो अपनी वापसी के लिए शर्त रख दी- कि उनके बेटे को उनके साथ चेयरमैन ऑफिस में नियुक्ति दी जाए। बेटा अत्याधिक प्रतिभाशाली है। कॉर्नेल। एमआईटी। हार्वर्ड। पिता के वेंचर केपिटल फंड को संचालित करने वाला मेधावी युवा। केवल 30 की उम्र। पिता ने घोषणा भी की है कि वह ‘अगला सीईओ बनने की इच्छा नहीं रखेगा, सिर्फ मेरा हाथ बंटाएगा।’ किन्तु किसी को भरोसा नहीं। रोहन की योग्यता पर तो सभी सहमत हैं। किन्तु कारण दूसरे हैं। बेटा, यूं भी हार्वर्ड छोड़कर आने में इच्छुक नहीं था। व्यर्थ विवादों में ला दिया। वह 1 रु. वेतन लेगा।
वैसे जानना रोचक होगा कि सीईओ शिबूलाल को तो नौ करोड़ रु. डिविडेंड मिला है जबकि रोहन को 33 करोड़। बाहर थे तब तक चल गया। अब कैसे चलेगा? इंफोसिस की एक विशेषता है। इसमें 1 लाख 57 हजार लोग काम करते हैं। इनकी औसत उम्र 27 साल है! जब इतनी युवा टीम है- तो मूर्ति को स्वयं इन युवाओं से जुड़कर काम करना चाहिए था। मूर्ति सीधे जुड़ते तो इंफोसिस के युवा जमीन-आसमान एक कर देते।
भरोसा तो करके देखते, एक बार।
- हटें तो अपनी पसंद थोपें नहीं
दो साल पहले जब मूर्ति ने नॉन-एक्जीक्यूटिव चेयरमैन पद भी अंतत: छोड़ा तो वे केवी कामथ को अपना उत्तराधिकारी बना गए। कामथ आईटी इंडस्ट्री से बिल्कुल परे, आईसीआईसीआई बैंक की लंबी-शक्तिशाली पारी खेलकर आए थे। मूर्ति के अपने लोगों को बुरा लगा था। इतने बड़े इंफोसिस में मूर्ति को कोई योग्य न लगा! वास्तव में वे अपने पसंदीदा को कंपनी पर थोप गए। कामथ श्रेष्ठ बैंकर हैं। किन्तु बैंकर ही हैं। हां, मूर्ति की तरह कन्नड़ भी। जीवन भर सफल रहे। यहां विफल हो गए। कर दिए गए। न पसंद थोपें। न थोपी पसंद बनें। यही सीख है।
- आदर्श हमारी अपनी ऊंचाई से ऊंचे न होंमूर्ति ने कंपनी को आदर्शो के सर्वोच्च मापदंडों पर खड़ा किया। ६क् में रिटायर। ६५ में नॉन एक्जीक्यूटिव भी रिटायर। सबसे बड़ा आदर्श बनाया: इंफोसिस में संस्थापकों का परिवार कभी, किसी पद पर नहीं लाया जाएगा। ये बात उन्हें सबसे बड़ा बना गई। राजनीति। बॉलीवुड। बिज़नेस। सत्ता, शक्ति और दौलत के इन सभी क्षेत्रों में वंशवाद पनप रहा है। डायनेस्टी। मूर्ति ने इसे पहचाना और पत्नी सुधा, जो स्वयं इंजीनियर हैं, को भी साफ कहा : हम दोनों में से कोई एक ही इंफोसिस में आ सकेगा!आदर्श ढह गया। बेटे की नियुक्ति और रिटायरमेंट की उम्र। सब गए। उल्लंघन। क्योंकि संभवत: व्यावहारिक नहीं थे। सबक बड़ा गंभीर है : हमारे आदर्श हमारी अपनी ऊंचाइयों से ऊंचे न हों।
- जिसके लिए हमारा मान-सम्मान है, उस मूल को कभी न छोड़ें
ऊपर लिखी सभी बातों के लिए ही मूर्ति का मान-सम्मान सबसे अधिक था। रहेगा भी। किन्तु उन्हें अपने इस मूल को बनाए रखना था। इंफोसिस को कोई और भी बनाए रख सकता था। हम जिन चीज़ों को स्वयं बनाते हैं, सींचते हैं, बढ़ाते हैं - उनसे अपना मोह छुड़ा नहीं पाते। इसमें कुछ ग़लत भी नहीं है। किन्तु संसार का नियम ही है कि एक अंत, एक आरंभ। मोह छोड़ना असंभव है। किन्तु छोड़ना ही होगा। क्योंकि पेड़ हमें लगाने हैं- अगली पीढ़ी को फल खिलाने के लिए। स्थायी कुछ नहीं है।बल्कि रात जब बहुत घनी हो जाए - तो जानिए भोर होने को है। (लेखक दैनिक भास्कर समूह के नेशनल एडिटर हैं।)
इस कॉलम पर आपके विचार 8082005060 पर एसएमएस करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva